Johanne Schmidt-Nielsen (EL), 2009-12-04:
Siden sommeren i år har det jo været lidt svært at finde ud af, hvad regeringen egentlig vil på folkeskoleområdet.
For på den ene side har Venstre og særlig statsministeren været ude med en meget varm støtte til heldagsskolen, men på den anden side har man i meget lille grad konkretiseret, hvad man så overhovedet mener med ordet heldagsskole, og hvad støtten til heldagsskolen kommer til at betyde i praksis.
Vi ved også fra aviserne, at undervisningsministeren støtter statsministerens udtalelser og mener, at man skal lukke hullet mellem skole og fritid.
Det var vist sådan, formuleringen var.
Men ud over de noget sparsomme oplysninger har det ikke været mange informationer, vi har kunnet få ud af regeringen, om, hvad den her nye udmelding fra regeringen så kommer til at betyde.
Det er sådan set en skam, for det er meget relevant at finde ud af, hvad regeringen mener en heldagsskole er, og hvilke initiativer regeringen har tænkt sig at tage i kølvandet på statsministerens sommerudmelding.
Vi mener, man skal være forsigtig med at skemalægge endnu mere af børnenes dag, og vi mener, det er vigtigt for børn at have reel fri tid, hvor der ikke er nogen voksne, der fortæller dem, at der nu står på skemaet, at vi skal gøre det ene eller det andet, altså fri tid på børnenes egne præmisser.
Derudover er det selvfølgelig også værd at være meget opmærksom på, om begrebet heldagsskole bare bliver en eller anden måde at camouflere nogle nedskæringer på, altså om det er en spareøvelse frem for et pædagogisk tiltag, for der er jo altså brug for, at vi tilfører flere ressourcer til børneområdet og ikke færre, både når det gælder skoletid, og når det gælder fritid.
I Enhedslisten mener vi f.eks., at SFO'erne skal ind under dagtilbudsloven, så børnene bliver sikret nogle bedre forhold, og så det bliver mindre dyrt for forældrene, at børnene går der.
Når det er sagt, skal der ikke være et sekunds tvivl om, at vi i Enhedslisten ønsker, at vi på folkeskoleområdet får sat gang i et ambitiøst udviklingsarbejde.
Vi mener, der er behov for at igangsætte et udviklingsprogram for fremtidens folkeskole, og det er klart, at helhedsskolen kan være en ud af mange muligheder, under forudsætning af at folkeskolen fortsat er gratis, naturligvis.
Det er helt essentielt for os at fastholde børnenes ret til gratis skolegang.
Ingen må udelukkes, ved at dele af skoledagen underlægges betaling.
Det er også en forudsætning for os, at helhedsskolen er noget, der udvikles lokalt, og ikke er noget, man bliver pålagt fra centralt hold.
Vi er sådan set meget enige med Danmarks Lærerforening i, at der ikke er behov for centraliserede modeller for helhedsskolen, derimod skal kommunerne have lov til at eksperimentere med forskellige modeller, som passer til børn og unge i det enkelte lokalområde.
Jeg vil igen i den forbindelse gerne citere de 34 borgmestre, der i går havde en ganske glimrende kronik i Politiken.
De siger: Vi herude vil have mere luft, luft til at sætte børnene i spil med henblik på en fremtid, der kræver lige så meget af den enkeltes personlighed som af personens fagkundskaber.
Og så skriver de i øvrigt videre, at folkeskolen ikke trives i den her byge af test og snævre rammer.
De vil gerne eksperimentere, og det er jo dejligt, når der er borgmestre, der siger, at de gerne vil udvikle.
Det er så vores opgave her fra Christiansborg at sørge for, at der er de bedst mulige rammer for skolerne, for borgmestrene, for kommunerne for at udvikle vores folkeskole.
Jeg ville jo sådan ønske, at han ville interessere sig også bare en smule for den skole, vi har i dag, for i mange kommuner er det altså knap nok halvdagsskoler, vi har, for 60 pct. af landets skoler ligger under det vejledende timetal.
Sidste år lå 36 pct. af folkeskolerne oven i købet under minimumstimetallet for dansktimer i de små klasser.
Det ville være dejligt, hvis statsministeren ud over at forholde sig stort og bredt på sommergruppemøderne til vores folkeskole også interesserede sig helt konkret for, at den skole, vi har i dag, ikke lever op til den kvalitet, vi burde tilbyde vores børn.
Jeg synes næsten, det er pinligt at kalde den skole, vi har i dag, for en halvdagsskole.